


[image: Portada del llibre «Marcus Pocus. Rodes embruixades» de Pedro Mañas i David Sierra Listón. Dos nens sobre una bicicleta decorada com un drac vermell, una nena amb cabell blau en patinet, un ocell negre amb bufanda i edificis de ciutat de fons.]

[image: Títol «Marcus Pocus. Rodes embruixades» en lletres grans verdes i negres amb estrelles i barret màgic. A sota, nom de l’editorial sobre fons blanc.]






 


[image: Interior d'una botiga de màgia amb prestatgeries plenes de llibres. Un home gran amb ulleres i barba observa unes cartes. Ocells i un gat de grans ulls grocs juguen. Nena de cabell blau sosté una bola de vidre mentre un petit animal alat vola al seu costat.]


 


[image: Dues figures amb béis i capell groc es miren enfadades dalt d’unes escales. Un nen amb cabells castanys i ulls verds fa un gest alegre. Un nen pèl-roig somriu assegut a terra amb un conill blanc al costat.]







[image: Mapa il·lustrat de la ciutat de Suncity amb edificis destacats, carrers, un pont vermell, zones verdes, un parc d’atraccions, un llac, una estació central i diversos barris.]






 


[image: Nen de cabells foscos condueix una bicicleta vermella amb un nen d'orelles punxegudes i capa al darrere. Un ocell negre vola a prop entre estrelles verdes i negres.]






 


[image: Barret màgic negre del qual surt un núvol groc envoltat d’estrelles verdes i negres amb el text «Més de pressa, més de pressa!».]


 

Riiing, riiing, riiing… 

No, no sona cap telèfon. El que sents és el timbre de la meva bici. I el que vol dir és que t’apartis si no vols que ens clavem un bon cop!!! 

Uf, ja era hora! M’ha anat de no res que t’atropelli. Ni tan sols t’havia vist travessar la pàgina. És que hi ha moltíssim trànsit en el primer capítol. 

Normal, tenint en compte que el lloc on passa aquesta història és Suncity. 

Les grans ciutats no estan fetes per anar amb bicicleta. Sempre hi ha alguna cosa mirant d’atropellar-te, xocar amb tu o punxar-te les rodes. 

Són com selves, però plenes de semàfors. 

Esclar que podria fer servir els meus poders per eliminar tots aquests entrebancs. Però no és cosa d’obrir-se pas a cop d’encanteri. Això seria com fer trampes. 

 


[image: Un nen condueix una bicicleta vermella per un camí del parc amb un elf de cabells ataronjats al darrere, mentre un ocell negre amb una criatura groga vola a prop. Grans edificis de ciutat de fons.]


 

I jo, a més de màgia verda i molt d’estil, tinc un gran esperit esportiu. 

Per això gairebé sempre acabo refugiant-me amb la meva bici al gran Parc del Llac. És l’únic lloc on pots pedalar tranquil. 

Si no és que portes un elf fent saltirons al portaequipatge, esclar! 

Bingo! Parlo del Bubu, el meu millor amic a la ciutat. I, últimament, un gran fan del ciclisme. Sempre em demana que me l’emporti per gaudir del passeig. 

O, més aviat, de la cursa. Cada dia li agrada més la velocitat. 

—Mira com corren els fanals, Marcus! —deia cridant l’innocentot, aquell matí. 

És que al bosc on acostumava a viure no hi havia bicicletes. Com a molt, algun senglar. Per això encara no entén prou bé com funcionen. 

—No són els fanals! —vaig fer tot somrient mentre esbufegava—. Qui corre som nosaltres! 

I massa de pressa. Fins i tot els esquirols feien cara d’espant quan ens veien passar. Però es veu que, per al Bubu, encara no n’hi havia prou! 

—Més de pressa! —xisclava. 

 


[image: Nen de cabells foscos i nen d’orelles punxegudes rient entre núvols; el nen amb orelles punxegudes sosté una petita cometa groga amb cua rosa.]


 

Jo vaig continuar accelerant mentre ell se sorprenia amb nous secrets del parc: 

—Guaita, un senyor de pedra! —va exclamar, assenyalant a la dreta. 

—Només és una estàtua, Bubu! —vaig explicar-li, sense deixar de pedalar. 

—I allà passegen un lloro amb una corretja! —va dir, tombant-se cap a l’esquerra. 

—És un estel! —el vaig corregir, mort de riure. 

—I aquest cartell ple de papers?! —va afegir. 

—On? —vaig preguntar, mirant amb estranyesa a tots dos costats. 

Això va ser un gran error. Era cap endavant, on hauria d’haver mirat. 

Allà, davant nostre, s’alçava un gran panell de fusta. Era un d’aquells taulers d’anuncis del parc. Ja saps què vull dir, d’aquells on es pengen cartells de mascotes perdudes, classes de ioga i anuncis de mercats al carrer. 

Malauradament anava tan embalat que no vaig tenir temps de frenar. Ni tan sols d’esquivar-lo. 

BUM! 

Bingo! Vam acabar estampats com dues mosques al vidre d’una finestra. 

Encara em brunzia el cap quan vaig obrir els ulls i em vaig trobar aquest cartell a tocar del nas: 

 


[image: Dos nens asseguts a l'herba miren un gran cartell de fusta on s'anuncia el ral·li anual de vehicles sense motor a Suncity, envoltats de natura i arbres.]






 


[image: Barret negre del qual surt un núvol groc envoltat d'estrelles verdes i negres amb el text «La dragocicleta» i el número 1.]


 

Diuen que d’un gran mal en surt un gran bé. I és veritat. Fins i tot un accident de bici es pot acabar convertint en un cop de sort. Vaja, més aviat en un cop ben gros. Em va sortir un nyanyo més punxegut que les orelles del Bubu. De tota manera, gràcies al xoc vaig descobrir que es podia pedalar per Suncity sense perill… i fins i tot aconseguir un premi de propina! 

Esclar que això només passava un cop l’any: durant el ral·li de vehicles sense motor. 

Tot i que no n’havia sentit a parlar mai, el papa m’ho va explicar amb pèls i senyals. O, en aquest cas, amb rodes i derrapades. 

El dia de la cursa, no es permetia el trànsit enlloc de la ciutat. Els carrers es guarnien amb banderetes. Era com una gran festa plena de bicicletes, patinets, tricicles i carretons. Els únics que no hi estaven convidats eren els cotxes. 

Només hi havia un problema. La cursa en qüestió es feia… al cap de tres dies! 

Em va semblar poc temps per estudiar-me’n el recorregut i posar a punt la bici. Sort que els meus amics sempre estan disposats a ajudar-me. 

Aquella tarda mateix els vaig citar al jardí de darrere del pis del papa. 

De fet, els veïns en diuen «jardí» per dir-ne d’alguna manera. Més aviat és un pati on les herbes creixen entre les rajoles del terra. A part d’això, només hi ha cubells de les escombraries, agulles d’estendre la roba, que hi han caigut, i un reixat rovellat. 

I justament per això era perfecte com a taller mecànic! Allà ningú em faria preguntes incòmodes ni es queixaria dels cops de martell. 

Vaja, ni dels cops de vareta. Tinc un encanteri reparador ideal per arreglar bonys. 

Precisament intentava redreçar el manillar quan va aparèixer el Bubu, marejat i suós. A ell li costa travessar Suncity fins i tot a peu. 

—Pobra bicicleta —va dir sospirant quan em va veure que li clavava cops—. No li fas mal? 

—Tranquil —vaig contestar, mentre em barallava amb una rosca—. Em podries passar la clau anglesa? 

—La què? —em va preguntar. 

—Aquella andròmina mossegacargols d’allà —li vaig aclarir. 

Llavors va ser ell qui es va haver de barallar. Però amb el Sr. Llamp, per arrencar-li la clau del bec. 

 


[image: Nen amb cabells ataronjats i capa blava lluita per treure una cullera del bec d'un ocell negre. El nen té expressió d'esforç i suor al front.]


 

Encara que no sàpiga res de mecànica, el Bubu s’havia ofert a ser el meu copilot al ral·li. A mi la idea em va encantar, perquè és un amic lleial, sap donar ànims… i pesa poc! 

Entre tots dos vam deixar la bici com nova. Ara només faltava decorar-la al nostre gust. 

I és que resulta que en el ral·li de Suncity no guanyen només els més ràpids. També es donen premis als vehicles més creatius i originals. 

—La podríem guarnir amb molsa i pinyes —va proposar el Bubu. 

No vaig haver de contestar, un esvoranc lluminós va esquinçar les ombres del pati. 

Era un portal de teletransport, i del seu interior en va sorgir l’Anna Kadabra, que feia cara d’estranyada, i el seu gat. 

—Com és que m’heu fet venir fins aquí? —va preguntar, apartant el Cosmo dels cubells de les escombraries. 

 


[image: Nena de cabell blau llarg, faldilla amb estrelles grogues, dessuadora fúcsia i sabatilles grogues corrent alegrement al costat d'un gat negre d'ulls grocs grans.]


 

El Bubu li va explicar tot l’assumpte del ral·li com a ell li agrada fer-ho: com un llamp. 

—Ens hem inscrit en la categoria infantil —vaig afegir jo—. T’apuntes a córrer en el teu patinet? 

—Durant tres hores? —es va horroritzar ella—. No, gràcies. Prefereixo ser una espectadora. 

No era mala idea. Amb el poder teletransportador del Cosmo podria aparèixer a qualsevol punt del recorregut per animar-nos. Així xerraríem de tant en tant. 

També va voler ajudar a decorar la meva bici. El nostre vehicle havia de transmetre energia, velocitat i ferocitat. I tot això sense poder volar. 

—Ja sé què fer! —vaig exclamar, inspirat—. La convertirem en un drac banyut! 

Per si no ho sabies, és la meva bèstia màgica preferida. 

Jo vaig esculpir-ne el cap amb la vareta. Tot i que no tirava foc, intimidava força. 

Tot seguit li vam afegir alguns detalls salvatges per tot arreu. Una cua plena de pues, tres banyes al cap, urpes als eixos… L’Anna ho va pintar tot amb la seva màgia irisada. 

 


[image: Drac vermell amb banyes i dents esmolades, cosserra i cua, barrejat amb una bicicleta. Està envoltat d'estrelles verdes, negres i punts grocs sobre fons blanc.]


 

—Què us sembla? —vaig demanar tot orgullós—. Li direm dragocicleta… i serà invencible! 

—A mi em fa una mica de por —va confessar el Bubu. 

L’Anna també es va estremir, però no per l’aspecte ferotge del vehicle. Era pels dos personatges que acabava de veure a l’altra banda del reixat. 

Tot i que no sortien a cap conte, podien ser més calamitosos que qualsevol drac. 







[image: Barret negre del qual surt un núvol groc rodejat d'estrelles verdes i negres amb el text «Dimonis sobre rodes» i el número 2.]



Aquell parell no eren només calamitosos, sinó també caragirats. I cretins. I cínics. 

Tot amb C… de Crit i Confit, esclar! 

Els repartidors bessons semblaven més iguals que mai. Sobretot igual de pocavergonyes. Tots dos es van mirar el pati amb un posat maliciós. 

—Mira, germanet —va dir la Confit—. Quin jardí més maco, oi? 

—I quina olor de flors! —va afegir ell—. De flors pansides. 

Aquest parell et poden espatllar el dia sense que ells perdin el bon humor. 

—Què hi feu, aquí? —va preguntar el Bubu, que els té força ràbia. Encara que de vegades haguem treballat plegats, són els nostres rivals a Suncity. 

—I com ens heu trobat? —va afegir l’Anna, més sorpresa que enfadada. 

—Bah! —va contestar el Crit—. Tenim ben apamada aquesta ciutat. 

—Sí —va remugar la Confit, i tot seguit va assenyalar darrere seu—. I amb els neumàtics d’aquestes rodes és més fàcil. 

—Ostres embruixades! —vaig murmurar, agafant-me al reixat per la impressió. 

Encara no entenia com aquell parell havien sabut l’adreça de mon pare, però sí que sabia com hi havien arribat. En un parell de bicicletes que tenien aparcades a la vorera! 

Intrigats, el Cosmo i el Sr. Llamp van sortir d’entre les escombraries per admirar-les. Fins i tot el Mostatxet, encuriosit, va treure el nas per la butxaca del Bubu. 

Semblava que les haguessin acabat de comprar i eren d’un color cridaner, tant que gairebé feia mal de mirar-les. M’hauria pogut conjurar unes ulleres de sol, però els meus ulls són massa bonics per amagar-los. 

Entesos, d’acord. Potser el que em coïa era l’enveja. 

És un sentiment incòmode al qual no estic acostumat. Com un xandall de lluentons. 

A més de lluents, els vehicles es veien molt cars. Les rodes eren finíssimes, i els manillars es corbaven elegantment com si fossin banyes de dimoni. 

Exactament igual que els somriures del Crit i la Confit. 



[image: Dos joves amb cabells de colors vius, vestits esportius foscos amb ratlles grogues i sabatilles, posen confiats davant dues bicicletes grogues en un carrer de ciutat amb gratacels al fons.]



—Heu convertit les varetes en bicis? —vaig remugar, astorat. 

Jo sabia que les solien transformar en monopatins, no en bicis. 

Em va sorprendre que els germans es posessin a riure alhora. 

—A nosaltres no ens cal reciclar vehicles, Míserus Pobrus —va remugar la Confit. 

—Són un regalet del nostre oncle —va afegir el Crit. 

Esclar. El senyor Wong és el propietari milionari de Màgic Exprés. Després dels calés, el que més li agrada a aquest ric del cagar és consentir els nebots. 

—Ens les ha comprades per participar en el ral·li de diumenge —va afegir la Confit. 

—Exacte —va dir el Crit, mirant-me—. Per cert, hem vist el teu nom a la llista d’inscripcions. Esclar que encara ets a temps de retirar-te… 

Jo vaig mirar de reüll la dragocicleta. De cop, ja no la veia tan invencible. Fins i tot els seus ulls pintats semblava que miressin amb recel els bessons. 

